ΒΙΟΓΡΑΦΙΚΟ  ΣΗΜΕΙΩΜΑ

Η Βαλέρια Πομίνι είναι Κλινική Ψυχολόγος – Ψυχοθεραπεύτρια, διδάκτωρ και μέλος ΕΔΙΠ, μέχρι το 2023, του Τμήματος Ιατρικής του Εθνικού Καποδιστριακού Πανεπιστημίου Αθηνών (ΕΚΠΑ). 
Γεννήθηκε στην Ιταλία και απέκτησε πτυχίο Ψυχολογίας στο Πανεπιστήμιο της Padova. Εκπαιδεύτηκε  στην Συστημική Ψυχοθεραπεία Οικογένειας στην Σχολή του Milano στο διάστημα 1985-89. 
Εργάστηκε σε δημόσιες υπηρεσίες ψυχικής υγείας  στην Ιταλία, με ενεργή συμμετοχή στο κίνημα από-ασυλοποίησης  και κλινική εμπειρία σε παιδοψυχιατρικές υπηρεσίες, κέντρα απεξάρτησης και άλλες ψυχιατρικές υπηρεσίες.
Από το 1989 μέχρι και το 2023 εργάστηκε στην Α’ Ψυχιατρική Κλινική του ΕΚΠΑ– Αιγινήτειο Νοσοκομείο, στο Ιατρείο Θεραπείας Οικογένειας και Ζεύγους, του οποίου είναι συν-ιδρύτρια και ήταν Επιστημονικά Υπεύθυνη κατά το διάστημα 2009-2023, καθώς και στο Πρόγραμμα ΑΘΗΝΑ, ψυχοθεραπευτικό πρόγραμμα απεξάρτησης για χρήστες ουσιών και αλκοόλ. 
Το 1992 συν-ίδρυσε, και από τότε είναι συν-υπεύθυνη, το Τετραετές Μετεκπαιδευτικό Πρόγραμμα στη Συστημική Ψυχοθεραπεία Οικογένειας και Ζεύγους του Ερευνητικού Πανεπιστημιακού Ινστιτούτου Ψυχικής Υγείας, Νευροεπιστημών και Ιατρικής Ακρίβειας «Κώστας Στεφανής» (ΕΠΙΨΥ), μέλος της EFTA-TIC, σε συνεργασία με την Α’ και Β’ Ψυχιατρική Κλινική Πανεπιστημίου Αθηνών, καθώς και το Τριετές Πρόγραμμα Εκπαίδευσης στη Συστημική Συμβουλευτική. Στα πλαίσια αυτά ασκεί οργανωτικό, διδακτικό, και εποπτικό έργο. Επίσης, διδάσκει σε Προγράμματα Μεταπτυχιακών  Σπουδών του ΕΚΠΑ και άλλων εκπαιδευτικών ιδρυμάτων της Ελλάδας και του εξωτερικού. 
Υπήρξε Επιστημονικά Υπεύθυνη του Προγράμματος Συνεχιζόμενης Εκπαίδευσης «Εισαγωγή στη Συστημική Προσέγγιση και σε Οικογενειακού Τύπου Παρεμβάσεις, στα πλαίσια φορέων ψυχικής υγείας» της ΕΕΣΣΚΕΨΟ, στα πλαίσια του Π.Μ.Σ. «Διεθνής Ιατρική – Διαχείριση Κρίσεων Υγείας της Ιατρικής Σχολής ΕΚΠΑ, με χρηματοδότηση από το ίδρυμα «Σταύρος Νιάρχος» (2011 – 2014). 
Ασκεί επίσης ρόλου επόπτριας οικογενειακών θεραπευτών σε υπηρεσίες του Δημοσίου και άλλων φορέων, όπως Παιδοψυχιατρική Κλινική Νοσοκομείου «Τζάνειο», ΕΚΕΨΥΕ, ΕΠΑΨΥ, Παιδοψυχιατρική Κλινική Πανεπιστημίου Ιωαννίνων,  κέντρο «ΑΝΑΣΑ» κ.ά..
Υπήρξε μέλος της Επιτροπής Ψυχολόγων του ΚΕΣΥ για την Ψυχοθεραπεία κατά το διάστημα 2000-2002 και, πρόσφατα, της Ομάδας Εργασίας του ΚΕΣΥ για την ρύθμιση της ψυχοθεραπείας (2022-2023).

Υπήρξε προσκεκλημένη ομιλήτρια σε δεκάδες συνέδρια, σεμινάρια και ημερίδες στην Ελλάδα και στο εξωτερικό. Υπήρξε μέλος επιστημονικής ή οργανωτικής επιτροπής πολλών εθνικών και διεθνών συνεδριών.

Ήταν μέλος του Διοικητικού και Επιστημονικού Συμβούλιου της Διαγνωστικής και Θεραπευτικής Μονάδας για το Παιδί «Σπύρος Δοξίαδης» από το 2013 έως το 2023.
Είναι ιδρυτικό μέλος και μέλος του ΔΣ της Ελλ. Εταιρείας Συστημικής Σκέψης και Ψυχοθεραπείας Οικογένειας (ΕΕΣΣΚΕΨΟ), και υπήρξε Πρόεδρος στο διάστημα 2003- 2010. Aπό το 2015 έως το 2022 υπήρξε μέλος του ΔΣ της ΕΘΟΣ. 
Είναι επίσης ιδρυτικό μέλος και μέλος του ΔΣ του ITACA  Ελληνικό Τμήμα από το 1997, καθώς και τακτικό μέλος της Ελληνικής Ψυχολογικής Εταιρίας – Κλάδου Κλινικής Ψυχολογίας (ΕΛΨΕ) και της Societa’ Italiana di Psicologia e Psicoterapia Relazionale (SIPPR). Είναι επίσης συν-συντονίστρια της Ειδικής Επιτροπής Ψυχοθεραπείας της Ελληνικής Ψυχολογικής Εταιρίας – ΕΛΨΕ.
Έχει δημοσιεύσει επιστημονικά άρθρα και βιβλία σε θέματα σχετικά με τη συστημική ψυχοθεραπεία, την ουσιοεξάρτηση και γενικότερα την ψυχική υγεία, στην ιταλική, ελληνική και αγγλική γλώσσα. 

